It-terminu "żvilupp sostenibbli" hu wieħed mill-iktar abbużat fil-lingwaġġ u d-diskorsi politiċi. Nazzarda ngħid li hu terminu abbużat iktar mill-kelma "demokrazija". Jintuża f'kuntest żbaljat u bħala riżultat jitwassal messaġġ mhux korrett. Żvilupp sostenibbli jfisser żvilupp li jħares fit-tul, jiġifieri jqis, jikkunsidra u jindirizza impatti fit-tul. B'mod partikolari jfisser żvilupp li jassigura illi r-riżorsi jintużaw bir-reqqa u li l-interessi tal-ġenerazzjonijiet futuri jkunu kkunsidrati. Dan mhux biss materja ta' interess ambjentali. Imma li l-politika ambjentali, ekonomika, soċjali u kulturali jimxu id f'id. Ifisser li dak kollu li nagħmlu jrid iħares fit-tul u jkun kompatibbli simultanjament man-natura, mal-ekonomija, mal-iżvilupp uman kif ukoll mal-kultura. L-iżvilupp sostenibbli jirrikjedi li nkunu f'armonija ma' dak li hawn madwarna, f'kull ħin. Huwa dwar ħajja f'armonija kemm man-natura kif ukoll mal-bnedmin ta' madwarna. Dan li hawn madwarna nqiesuh bħala parti mill-familja. Hi t-triq lejn iktar dinjità mmirata simultanjament lejn il-qerda tal-faqar u l-ħarsien tal-ambjent kollu madwarna. L-iżvilupp sostenibbli jirrikjedi li l-politika kulturali, soċjali, ambjentali u ekonomika jkunu sinkronizzati. Għax il-ħarsien tad-dinjità umana, l-apprezzament tal-kultura tagħna u l-ħarsien ambjentali huma essenzjali daqs l-iżvilupp ekonomiku. L-iżvilupp sostenibbli hu fil-fatt żvilupp ibbilanċjat għax suppost li għandu perspettiva wiesgħa ħafna. Huwa għal dan l-iskop li sa mis-snin disgħin, meta għall-ewwel darba daħlet referenza għall-iżvilupp sostenibbli fil-liġijiet Maltin, ir-responsabbiltà politika għal dan il-qasam (fuq il-karta) kienet dejjem waħda diretta tal-prim ministru. Għax fil-prattika tfisser il-koordinazzjoni sħiħa tal-poltiika tal-Gvern u għandha tkun riflessa f'kull qasam, mit-trasport, sal-agrikultura u l-politika marittima. Huwa minħabba li l-iżvilupp sostenibbli jidħol f'kull qasam ta' politika li jeħtieġ li responsabbiltà għalih ikun f'idejn membru anzjan tal-Kabinett. Sfortunatament l-ebda wieħed mill-Prim Ministri li kellna ma żamm din ir-responsabbiltà f'idejh u b'mod jew ieħor kollha ddelegaw din ir-responsabbiltà lill-Ministru jew lis-Segretarju Parlamentari responsabbli għall-ambjent. Ikkonsidra, per eżempju l-politika dwar it-trasport li dwarha ktibt b'mod estensiv tul dawn l-aħħar ġimgħat. Fuq il-karta għandna strateġija nazzjonali dwar it-trasport li tipprovdi kemm għal titjib fiżiku tax-xibka ta' toroq fil-gżejjer Maltin kif ukoll li jittieħdu inizjattivi speċifiċi biex jonqsu l-karozzi mit-toroq tagħna. Hu ovvju li fejn it-toroq mhux qed jaqdu sewwa għandhom ikunu rranġati. Imma huwa daqstant ieħor ovvju li hemm limitu dwar id-daqs tat-toroq tagħna Studji mad-dinja kollha juru li jekk il-konġestjoni tat-traffiku ikun indirizzat b'iktar żvilupp tal-infrastruttura tat-toroq, il-problema tkun effettivament posposta u tiċċaqlaq minn triq għal-oħra inkella tkun posposta għal data oħra. Li nindirizzaw is-sostenibilità tal-politika tat-trasport ifisser li għandna nifhmu dak li hu bażiku għall-mobiltà: il-mobilità faċli minn post għall-ieħor f'kull ħin. Sfortunatament dan mhux qed isir. Dan hu rifless f'numru ta' kontradizzjonijiet fil-politika tat-trasport. Uħud minnhom diġa iddiskutejthom f'dan l-artikli imma hemm oħrajn bħall-politika dwar l-elettrifikazzjoni u dik dwar il-pompi tal-fuel. Politika dwar it-trasport li tħares verament fit-tul mhiex kompatibbli ma' policy li tmexxi l-quddiem l-iżvilupp il-pompi tal-fuel. Il-fatt li f'data fil-viċin suppost li nibdew il-proċess tal-elettrifikazzjoni tal-karozzi, mifrux fuq numru ta' snin, iwassal għal konklużjoni loġika li f'data mhux il-bogħod in-numru ta' pompi tal-fuel meħtieġa ser ikun wieħed insinifikanti. Ministeru tat-Trasport iggwidat minn prinċipji bażiċi ta' sens komun kien jifhem dan u jaġixxi b'mod loġiku. Il-politika dwar l-iżvilupp sostenibbli jeħtieġ li ssir parti integrali mill-istrutturi politiċi li jieħdu d-deċiżjonijiet. Jekk dan isir inkun f'posizzjoni ferm aħjar biex nindirizzaw il-kontradizzjonijiet u dan iwassal għal deċiżjonijiet aħjar fl-interess ta' kulħadd. Ippubblikat fuq : Il-Ħadd 5 ta' Mejju 2019